Þingræður haldnar á Alþingi Íslendinga



Herra forseti. - Frv. þetta er flutt af allshn. Nd. samkv. sameiginlegri ósk frá forsetum þingsins. Hér í þessari hv. d. hefur frv. verið vísað til allshn., sem hefur athugað frv. og orðið sammála um að leggja til, að það verði samþ. óbreytt, eins og það liggur fyrir. Eins og tekið er fram í grg. frv., er tilgangur þess sá að samræma orðalagið í l. um meðferð einkamála í héraði frá 1936 við orðalag síðari l., sem snerta sama efni. Er það einkum 7. tölul. 32. gr. l. um meðferð einkamála í héraði, sem þetta frv. hefur til meðferðar. Í 32. gr. l. nr. 85 frá 1936 er þess krafizt um þá, sem skipun vilja fá í föst dómaraembætti, að þeir verði að hafa gegnt mikilvægum störfum í þrjú ár fyrir þjóðfélagið. Þessi störf eru talin upp í 32. gr., og meðal þeirra er talið fulltrúastarf við lögmanns- og lögreglustjóraembættið í Reykjavík. Með l. frá 1939 var lögreglustjóraembættinu í Reykjavík skipt og stofnað sakadómaraembætti. Síðan hefur lögmannsembættið verið lagt niður og stofnuð tvö embætti í þess stað, borgardómaraembætti og borgarfógetaembætti. Hér hafa því myndazt fulltrúastörf sem dómstörf við þrjú embætti í bænum, borgardómaraembætti, borgarfógetaembætti og sakadómaraembætti, án þess að þau störf séu nefnd í l. um meðferð einkamála í héraði. Þótt litið kunni að verða svo á, að lögjöfnun leiði til þess, að fulltrúar við þessi embætti falli undir ákvæði 7. tölul. 32. gr. einkamálal., þykir þó réttara að taka af allan vafa þar um og breyta því tölul. á þann hátt, sem frv. þetta gerir ráð fyrir. Hin breyt., sem telja má efnisbreyt., er í því fólgin, að skrifstofustjóri Alþ. og fulltrúi í skrifstofu þess njóti sama réttar og samsvarandi starfsmenn í stjórnarráðinu. Allshn. taldi þessa breyt. sjálfsagða. Störf skrifstofustjóra Alþ., eru fullkomlega sambærileg við þau önnur störf, sem menn þurfa að leysa af hendi, til þess að skipa megi þá í dómaraembætti, og meira að segja eru skrifstofustjóri Alþ. og fulltrúi hans miklu betur þjálfaðir undir dómarastörf en fulltrúar og skrifstofustjórar í stjórnarráðinu. Virðist því ekki nema sjálfsagt, að þessi breyt. sé einnig gerð. Ég vil svo fyrir hönd allshn. leggja til, að frv. verði samþ. óbreytt.



Herra forseti. - Frv. þetta til lendingarbóta í Höfnum í Gullbringusýslu hef ég borið fram samkv. ósk hreppsnefndar Hafnahrepps. Fyrir 11 árum var veitt nokkur fjárhæð úr ríkissjóði til lendingarbóta í Hafnahreppi, og var þeirri fjárhæð varið til bryggjusmíði. Á fjárl. yfirstandandi árs (1944) var veittur 25 þús. kr. styrkur til lendingarbóta í Höfnum gegn jafnmiklu framlagi annars staðar að. Þrátt fyrir þessar fjárveitingar eru ekki enn til l. um lendingarbætur fyrir þetta byggðarlag, og hefur hreppsnefndin óskað eftir því, að l. um lendingarbætur yrðu sett fyrir Hafnirnar eins og annars staðar, þar sem veitt hefur verið fé úr ríkissjóði til lendingarbóta. Frv. er orði til orðs samhljóða l. um lendingarbætur, sem afgreidd voru á síðasta Alþ., að öðru en því, að upphæðin, 250 þús. kr., er veitt sérstaklega fyrir þennan stað. - Í grg. frv. er gerð grein fyrir nauðsyn þessa máls, og sé ég því ekki ástæðu til að eyða tíma í að ræða það frekar. Ég vil svo leyfa mér að leggja til, að frv. verði vísað til 2. umr. og sjútvn., þar sem ég veit, að það fær þá athugun, sem nauðsynleg er.